Es convoca la 21a edició dels Premis Literaris Ciutat de Carcaixent
20 de Gener de 2016

Carcaixent

L’Ajuntament de Carcaixent, amb la col·laboració d’Edicions Bromera, ha convocat la 21a edició dels Premis Literaris Ciutat de Carcaixent 2016 de narrativa curta i poesia. Demà se celebrarà un acte de presentació a la Biblioteca Pública en què també es presentarà el llibre Nits d’insomni, volum que recull les obres guardonades en els Premis Literaris Ciutat de Carcaixent 2014 i 2015. En l’acte intervindran Paco Salom, alcalde de Carcaixent, Lourdes Castelló, regidora de Cultura i Educació, i Josep Gregori, editor de Bromera. A més, hi participarà també Àgora, Grup de Teatre.

Amb la nova convocatòria dels Premis Literaris Ciutat de Carcaixent, l’Ajuntament referma la seua aposta per la joventut i per la literatura. A través d’esta iniciativa, a més de descobrir i motivar nous talents literaris, es convida els joves a expressar-se tant en narrativa com en poesia. Com ha explicat Lourdes Castelló, regidora d’Educació i Cultura, “Els Premis Literaris Ciutat de Carcaixent ens demostren, una edició més, que hi ha una gran qualitat literària entre els nostres joves, però molt més que això, ens fan veure que hi ha una intenció de voler demostrar-ho i de transmetre allò que saben fer a la resta de la societat”. La regidora també ha afegit que els premis, a més de permetre donar a conéixer les seues aptituds, serveixen per fer una crida a la lectura de jove a jove i ha agraït a l’editorial Bromera la tasca realitzada per poder publicar els treballs guardonats.

Nits d’insomni reuneix els textos guanyadors de les dues últimes edicions. Així, podem trobar-hi els relats de Sergio Lara Canet (Primer Premi de Narrativa 2014), Marta Suñer Martínez (Segon Premi de Narrativa 2014), Raquel Pepiol Gasso (Finalista de Narrativa 2014), Meritxell Micó Frau (Primer Premi de Narrativa 2015), Elena Hernández Alcaraz (Segon Premi de Narrativa 2015) i Elena Silvestre Roselló (Finalista de Narrativa 2015); així com els versos de Patrick Oliver Baidez (Primer Premi de Poesia 2014), Miguel Ángel Ruiz Serra (Primer Premi de Poesia 2015), Lídia Santacreu Ferrà (Segon Premi de Poesia 2015) i Àngela Serrano Llop (Finalista de Poesia 2015).

Els Premis Literaris Ciutat de Carcaixent 2016 són un certamen dirigit a tots els alumnes de la Comunitat Valenciana que cursen segon cicle d’ESO, Batxillerat o cicles formatius de graus mitjà i superior. Els participants no poden tenir més de 18 anys i les obres presentades han de ser originals i escrites en valencià. Ambdues categories –el Premi Soleriestruch de narrativa curta i el Premi Arminyana i Canut de poesia– contemplen un primer guardó dotat amb 400 euros i un segon de 200 euros. A més, tant en narrativa com en poesia cada categoria també tindrà un finalista que rebrà un lot de llibres valorat en 150 euros. Els participants tenen fins a les 21 hores del dia 31 de març per a presentar els seus escrits a la Biblioteca Municipal de Carcaixent Julián Ribera. El lliurament dels premis tindrà lloc el 19 de maig, a les 19.30 hores, a la Biblioteca Municipal de Carcaixent.